**Mágneses rezonanciás (MRI) vizsgálat**

A vizsgálat mágneses térben, rádiófrekvenciás hullámok alkalmazásával történik. Az MRI- kép elsősorban víztartalmat tükröz és a mérésmód változtatásával többféle szövetalkotó is elemezhet. Az MR lágyrész ábrázolása a legjobb a képalkotók között.

Az MRI ábrázolhatóvá teszi az áramlást, így az elváltozás erekhez való viszonyáról vagy erezettségéről is pontos adatokat közöl.

Ionizáló sugárzás nélküli vizsgálat, mely, mai ismereteink szerint, a szervezetre káros biológiai hatást nem jelent.

Amennyiben Önnek szívritmus szabályozója (pacemaker) van, vagy gyérműtét alkalmával fémklipet (aneurysmaclipet) helyeztek fel, kérjük, hogy azonnal jelezze a betegfelvételi pultnál, mert ezekben az esetekben a vizsgálat nem történhet meg, veszélyeztetheti az életét!!!

Kérjük, már a betegfelvételi pultnál mondja el munkatársunknak azt is, ha beépített fémtárgy van a szervezetében! Például vastag csontot rögzítő lemez vagy csavar, csípőprotézis, művégtag, műszem, belsőfül-protézis, kivehető fogpótlás, stb.

Az MRI-vizsgálat a tudomány jelenlegi állása szerint nem káros az élő szervezetre, de terhességét is jelezze munkatársunknak.

Az MRI készülék alagút-szerű, így a bezártságtól való félelem is zavaró tényező lehet. Hasi, kismedencei MRI vizsgálat előtt 3 órával ne egyen, de ihat, gyógyszereit beveheti.

A vizsgálatra asszisztensünk szólítja, aki végig közvetlen kapcsolatban lesz Önnel. Kérjük, hogy kérdéseire célzottan válaszoljon, legyen bizalommal iránta. Adja át leleteit, röntgenfilmjeit és régi zárójelentéseit, hogy a vizsgáló orvos számára minél több információ álljon rendelkezésre a leletezéshez. Kérjük, egyezzen bele, hogy leleteit és zárójelentéseit lemásolhassuk.

Kérjük, hogy figyelmesen olvassa el a betegtájékoztatót és töltse ki, írja alá a beleegyező nyilatkozatot.

Ha Ön előre felkészül a vizsgálatra, jelentősen meggyorsítja azt. A vizsgálandó testrészén ne legyen semmiféle fémtárgy, cipzár, csat, öv, gomb, ékszer. Zsebeit ürítse ki, kulcsát, pénzét, mágneskártyáját, mobiltelefonját ne vigye magával a vizsgáló helységbe, mert súlyos sérülést okozhatnak, illetve tönkremehetnek! Óráját vegye le, a hajában lévő csatokat vegye ki, kivehető műfogsorát vagy hallókészülékét távolítsa el! Nyakkendőjét és övét lazítsa meg, munkatársunk kérése szerint vegye le ruháját és vegye fel a vizsgálati köpenyt. A szemén lévő festéket törölje le, mert az fémszemcséket tartalmaz és műtermékkel rontja a vizsgálat minőségét. Karját tegye szabaddá, mert a vizsgálatkor vénás injekciót is kaphat.

Összes holmiját a vetkőző fülkében helyezze el, illetve értékeit átadhatja munkatársunknak megőrzésre.

A vizsgálat időtartama átlagosan 30 perc, ezalatt a periodikus hangeffektust a mérések okozzák. Mérések zaja sokszor zavaró, ezt tompítjuk fülvédő, fülhallgató, illetve füldugó alkalmazásával.

A vizsgálat alatt Önnek mozdulatlanul kell feküdnie az asszisztens által beállított és rögzített testhelyzetben, lélegezzen egyenletesen. Egyes felvételek légzésszünetben készülnek, az ütemezéshez mikrofonon keresztül kap utasítást.

A vizsgálat közben a betegek egy része intravénás kontrasztanyagot kap, mivel bizonyos elváltozások így ítélhetők meg pontosan. Közölje, ha korábbi MRI-vizsgálata során kontrasztanyag allergia jelentkezett, ha bármilyen gyógyszertől rosszul lett, ha valamilyen hatóanyagra érzékeny.

Kérjük, ha bármilyen panasza van a kontrasztanyag beadása közben, a vizsgálat alatt vagy után, azonnal jelezzen és közölje velünk!

Az injekció beadása után előfordulhat, hogy a szúrás helyén bőrpír, kékes elszíneződés keletkezik, amely átmeneti jellegű és borogatásra néhány nap alatt elmúlik. Ha meleg duzzanat és fájdalom keletkezne a szúrás helyén, az érgyulladására utal; kérjük, jöjjön vissza hozzánk vagy keresse fel kezelőorvosát.

Előfordulhat, hogy ütemezett előjegyzés ellenére is Önnek várakoznia kell, mert az akutan jelentkező, súlyos betegek soronkívüliséget élveznek. Köszönjük betegtársai nevében is segítő türelmét.

Mivel a vizsgálat során szerzett adatok további computeres feldolgozása, kiértékelése szükséges, a lelet nem készül el azonnal.

A vizsgálat után tájékoztatjuk, hogy a leletét Ön vagy kezelő/beutaló orvosa hogyan kapja meg.

Nőbetegeink mindig előre jelezzék, ha gyermeket várnak!

Az előző vizsgálatok, kezelések leleteit, zárójelentéseit mindig hozza magával! Amennyiben valamely előző vizsgálaton a felvételt kézhez kapta, azt szintén hozza el!